|  |  |
| --- | --- |
|  |  |

# Referat af møde i Egaa Gymnasiums bestyrelse 21. marts 2018

Tilstede: Niels Petersen, Michael E. Caspersen, Lars Davidsen, Gitte Møldrup Nielsen. Cathrine Illeborg, Jon Urskov Pedersen, Laura Ide Elgaard, Signe Greve Gissel, Martin Ingemann og Henrik Stidsholt Rasmussen

Derudover deltog: Ove Fugl Svendsen og revisor Lars Østergaard (under punkt 3)

1. **Godkendelse af dagsorden**

*Bestyrelsen godkendte dagsordenen.*

1. **Godkendelse af referat**

*Bestyrelsen godkendte referatet.*

1. **Årsrapport for 2017**

*Revisor Lars Østergaard gennemgik overordnet ledelsesberetningen til regnskabet. Skolen kommer ud med et samlet underskud på 700.000 kr. Underskuddet var forventeligt og skyldes blandt andet en række strategiske prioriteringer fra bestyrelsens side. Omsætningen har været faldende fra 2016-17, hvilket skyldes lavere taksametertilskud, da skolens elevtal har været konstant. Der anvendes samme regnskabsprincipper som tidligere år.*

*Der var ved regnskabsårets begyndelse budgetteret med et resultat i nul.* Det aktuelle underskud skyldes primært, at bestyrelsen i løbet af 2017 har bevilliget ekstramidler (900.000 kr.) til forberedelse af reformen. Underskuddet er derfor lidt mindre en budgetteret.

*Fra medarbejderside blev det påpeget, at en alt for forsigtig økonomistyring/budgettering ikke er hensigtsmæssig i en periode, hvor skolen står overfor at implementere besparelser.*

*Ledelsen påpegede, at en væsentlig forklaring på, at underskuddet blev reduceret skyldes indløsning af en dyr renteswop i 2017, hvor der blev brugt af egenkapitalen til at reducere renteudgifterne på skolens lån.*

*Revisoren konstaterede at revisionsprotokollen afsnit om ansvarsfordelingen ml. bestyrelse, ledelse, revisorer er blevet opdateret i forhold til gældende standard. Der er en betryggende kontrol med skolens udbetalinger og der er ikke konstateret væsentlige fejl i regnskabet.*

*Der var ingen kommentarer til gennemgangen.*

*Lars Østergaard konkluderede, at skolen har en pæn soliditet og god egenkapital. Effektivitet og lønomkostninger ligger tæt på gennemsnittet med sammenlignelige skoler. Eleverne har et flot karaktergennemsnit og præsterer, med en enkelt undtagelse, udmærket i forhold til den socioøkonomiske referenceramme. Generelt et regnskab uden de store bemærkninger. Bestyrelsen godkendte årsregnskabet og revisionsprotokollatet. Bestyrelsen bemyndigede Ove Fugl Svendsen til at indberette regnskabet til ministeriet.*

1. **Orientering om sprogsatsning**

*Rektor redegjorde for status med implementeringen af Egaa Gymnasiums udspil til kontaktskolerne, angående national sprogstrategi. Emnet har også været drøftet i Aarhus rektorkredsen og er blevet rejst over for Thomas Medom (rådmand børn og unge), med henblik på en større kommunal involvering.*

*Det har været vanskeligt at løbe projektet i gang med folkeskolerne, formentlig pga. mange andre strategier, som folkeskolen skal forholde sig til.*

*Vi afventer en tilbagemelding fra et ledelsesmøde blandt folkeskoler i Århus Nord og forventer derefter at fortsætte arbejdet, dog med en justering, hvor vi indkalder forældre og interesserede elever til et informationsmøde på Egaa Gymnasium.*

1. **Forslag til særlige reformrelaterede udviklingsindsatser i 18/19**

*Rektor redegjorde for den fremsendte ansøgning om ekstrabevillinger til særlige reformrettede indsatsområder.*

* + *Uddannelse af informatiklærere.*
  + *Uddannelse af ekstra latinlærer til at varetage AP-latin.*
  + *Særlig reformindsats om nye kompetencer (digitale, globale, innovative, karriere), der skal tænkes ind i alm. undervisning når AT forsvinder. Skolen vil sætte en proces i gang, hvor lærere i teams formulerer forløb med fokus på kompetencerne.*
  + *Sprogsatsning jf. punkt. 4*
  + *Nytænke brobygning*
  + *Synliggørelse af Egaa Gymnasium i lokalområdet*
  + *Computational thinking. Sprede kompetencer fra dette indsatsområde ud i lærerkollegiet.*

*Ingen kommentarer til det faglige indhold i forslagene, som ligger i tråd med tidligere praksis, hvor der er bevilliget midler til særlige indsatser. Ligeledes var der opbakning til en ekstra indsats til brobygning og synliggørelse i lokalområdet. Det blev præciseret at midlerne til arbejdet med de nye kompetencer skal fungere som en 2. fase og således bygge oven på allerede gennemførte projekter.*

*Det blev foreslået at lave puljer, der kan søges, i stedet for forslaget om at give hver underviser 2 dage til at arbejde med de nye kompetencer. Rektor fremhævede behovet for en indsats, der aktiverer alle lærere, så man sammen udvikler de nye kompetencer ind i nye undervisningsforløb.*

*Bestyrelsen tilsluttede sig ansøgningen, dog med den bemærkning, at der grundlæggende skal være tale om strategiske indsatser i forbindelse med ekstrabevillinger. Formanden understregede dog de særlige indsatsområders betydning for arbejdsmiljøet.*

*.*

1. **Aktuelt nyt**

*Formanden orienterede om, at bestyrelsesforeningen arbejder for at lave mere dynamiske rammer i resultatlønskontrakter, hvor det bliver muligt at variere og nuancere kontrakterne mere mellem de enkelte gymnasier.*

*Medarbejderne spurgte til om bestyrelsesforeningen har drøftet overskudsgraden i gymnasiesektoren.*

*Det har foreningen, men der er væsentlige forskelle ml. gymnasierne, idet de økonomiske vilkår er meget forskellige. Der er lukningstruede gymnasier og gymnasier med store overskud. Foreningens indstilling er naturligvis, at indtægter skal bruges til at skabe undervisning.*

*Rektor orienterede om søgetal til regionens gymnasier, hvor der er en nedgang på ca. 4%. Fordelingen af elever betyder, at Egaa Gymnasium formentlig kommer til at modtage ca. 25 KUO-elever (elever fra kombinerede udlejningsområder), der ikke har Egaa Gymnasium som 1.prioritet, hvilket er en ny situation for skolen. Skolens ledelse igangsætter et arbejde med en særlig indsats for at modtage og fastholde disse elever.*

*Rektor orienterede om at Egaa Gymnasium er udtaget til strejke, i fald de igangværende overenskomstforhandlinger bryder sammen.*

1. **Evt.**

*Elevrepræsentanten redegjorde for et socialt projekt i San Rocca på Mallorca, som 2c har besøgt på klassens studietur. Bestyrelsen drøftede derefter om skolen evt. skal støtte dette eller lignende projekter i Sydeuropa, og ikke kun kigge efter 3.verdenslande.*

*Elevrepræsentanten blev opfordret til at gå videre med projektet i elevrådet, mhp. udarbejdelse af et konkret forslag til fællesudvalget.*